Silakkamarkkinat
Kalamarkkinat Eteläsatamassa vuonna 1912 Signe Branderin kuvaamana.
**Silakkamarkkinat** on Helsingissä yleensä lokakuun alussa järjestettävä tapahtuma, jonka aikana Helsingin Eteläsatamaan saapuu runsaasti saaristolaisia myymään suoraan veneistään kalaa ja muita saaristolaistuotteita. Markkinat ovat alun perin 1700-luvulla olleet helsinkiläisille tärkeä tilaisuus ostaa suolasilakkaa talven varalle. Nykymuotoisessa tapahtumassa tarjonta on laajentunut, ja tarjolla on säilöttyjen kalatuotteiden lisäksi myös muita saaristolaishenkisiä ruokia. Tapahtuman on järjestänyt vuodesta 2019 alkaen Helsingin tapahtumasäätiö nimellä Stadin Silakkamarkkinat. Aiempia tapahtuman järjestäjiä ovat olleet mm. Helsingin tukkutori ja Espa ry. Silakkamarkkinoihin on kuulunut 1970-luvulta alkaen erilaista ohjelmaa kuten Silakkaraati, vanhalta nimeltään maustekalakilpailu. Nykymuotoisessa kilpailussa vuosittain vaihtuvista jäsenistä koostuva Silakkaraati maistelee kalastajien tuotteita kahdessa sarjassa, joita ovat Vuoden maustekala ja Silakkayllätys.

Silakkamarkkinoita järjestetään myös muualla Suomessa, esimerkiksi Turussa ja Raumalla.

Historia
--------

Silakkamarkkinat on järjestetty Helsingissä joka vuosi vuodesta 1743 lähtien, alun perin mikkelinpäivän markkinoiden yhteydessä. Silloin Helsinki sai kuninkaallisella päätöksellä oikeuden järjestää vuosittain kahdet vapaa­markkinat, Paavalin päivänä 25. tammikuuta ja mikkelinpäivänä 29. syyskuuta. Mikkelinpäivän markkinat siirrettiin vuonna 1819 lokakuun alkuun. Vuonna 1820 niiden yhteydessä pidettyjen silakkamarkkinoiden paikaksi vakiintui Eteläsatama.

Vuonna 1891 kuvernööri päätti kaupungin­valtuuston esityksestä, että Helsingin vuotuiset markkinat lakkautettiin muilta osin paitsi suolatun kalan kaupan osalta. Näin ollen aikaisemmista markkinoista jäivät Helsingissä jäljelle ainoastaan silakka­markkinat.

Toisen maailman­sodan jälkeen silakka­markkinat menettivät pitkälti aikaisemman merkityksensä, koska kalaa tuotiin kaupunkiin ympäri vuoden. Monelta muulta paikka­kunnalla silakkamarkkinoita lakattiinkin järjestämästä, mutta Helsingissä ne säilyivät. Vuodesta 1976 lähtien Esplanadin kauppiaat herättivät hiipumassa olleen perinteen eloon. Tämän jälkeen tapahtuma on säilyttänyt suosionsa ja sitä on myös aktiivisesti kehitetty vastaamaan muuttuvan yhteiskunnan tarpeita.

Lähteet
-------

1. ↑  Helsingin tapahtumasäätiö: Helsingin tapahtumasäätiö *eventshelsinki.fi*. Viitattu 6.11.2020.
2. ↑  Seitola, Leena, Niklander, Kristina & Grönros, Jarmo: *Helsingin silakkamarkkinat*, s. 104-105. Helsingin kaupunginkanslian tiedotustoimisto, 1996.
3. ↑  Stadin Silakkamarkkinat: Silakkaraati palkitsi vuoden parhaat silakkatuotteet *silakkamarkkinat.fi*.  2020.
4. ↑  Silakat uivat jälleen Stadiin *YLE Helsinki*.  2.10.2011.  Arkistoitu 27.11.2011. Viitattu 2.10.2011.
5. 1 2  Silakkamarkkinat saivat alkunsa Mikkelinpäivän markkinoina Helsingin Satama.  Arkistoitu 14.10.2013. Viitattu 10.10.2013.
6. ↑  Silakkamarkkinat saivat alkunsa Mikkelinpäivän markkinoina Helsingin Satama.  Arkistoitu 14.10.2013. Viitattu 10.10.2013.
7. ↑  *Berättelse angående Helsingfors stads kommunalförvaltning, Fjerde årgången, 1891*, s. 45. Helsingin kaupunki, 1894. Teoksen verkkoversio. ruotsi

Aiheesta muualla
----------------

* Silakkajahdit saapuivat eilen ja niiden paikat määrättiin ensi kerran arpomalla. 94 alusta satamassa - Suursaaresta ja Seiskarista tänä vuonna 6, Helsingin Sanomat, 01.10.1933, nro 263, s. 8, Kansalliskirjaston digitaaliset aineistot